标题：1099年
大事记
北宋和西夏言和。 
西夏崇宗开始亲政。 
1月6日——亨利五世加冕为德意志国王。 
6月7日——十字军包围耶路撒冷。 
7月13日—7月15日——十字军攻克耶路撒冷。 
8月13日——帕斯卡尔二世当选为教宗。
出生
恰巴·却吉僧格，藏族佛学家（逝世于1169年）
逝世
梁太后，西夏李谅祚皇后
7月29日——乌尔巴诺二世，教皇
1099年7月15日，十字军第一次东侵占领耶路撒冷，在圣城内大肆屠杀和掳掠。随后按照欧洲国家模式，在地中海沿岸十字军所占地区以耶路撒冷王国为首的若干封建国家。
史料记载
哲宗宪元继道显德定功钦文睿武齐圣昭孝皇帝元符二年（辽寿昌五年。己卯，一零九九年）
春，正月，辽主如鱼儿泺。
丁卯，出内金帛二百万，备陕西边储。
辛未，诏张舜民、毕仲游、孙朴、赵睿、梅灏、陈察、李昭玘并罢馆职。
二月，甲戌朔，令监司举本路学行优异者各二人。
己卯，诏许高丽国王遣士宾贡。
辛巳，诏：“自今应被旨举官，所举不当，具举主姓名以闻。”
甲申，夏人以国母丧，遣使来告哀，且谢罪。诏却其使。
戊子，鄜延钤辖刘安败夏人于神堆。
乙未，诏吏部：“守令课绩，从御史台考察，黜其不实者。”
曾布言：“章惇、蔡卞施行元佑人，众论皆谓过当。然此岂为诋訾先朝，大抵多报私怨耳。惇、卞初相得，故惇于卞，言无不听；及相失，卞多反其事，人皆笑之。今朝廷政事一出于卞，无敢违者。”帝曰：“蔡京尤与惇不足。”布曰：“惇于蔡氏兄弟无不畏者，近颇欲屈意求和于京，而京不为之屈也。
庚辰，欧阳棐朝见，帝目之，语曾布曰：“此元佑五鬼。”布曰；“亦闻有此名，元佑附丽，亦必有之，治郡亦常才，然棐，欧阳修之子，登进士第，修于英宗定策之际最有功。”帝颔之。
丙申，诏吏部员外郎孙谔与合入差遣，以元佑诉理有衔冤饮恨之语也。
夏人告败于辽以求援。三月，丙辰，辽使萧德崇来，为夏人请缓师，仍献玉带。
筑环庆路定边城。
丁巳，秦凤经略司言吴名革率部族孳畜归顺，诏名革补内殿承旨，首领李?移补右侍禁，及赐钱帛有差。
夏，四月，庚辰，幸莘王府。
丙戌，筑鄜延、河东路暖泉、乌龙砦。
丁亥，以旱减四京囚罪一等，杖以下释之。
辛卯，诏：“鞫狱，徒以上须结案，及审录审奏然后断遣；不如令者坐之。
癸巳，封永嘉郡王偲为睦王。
遣中书舍人郭知章报聘于辽。
甲午，以江、淮、荆、浙等路发运使张商英为权工部侍郎。
丁酉，筑威羌城。
章惇乞退，遂径出居僧舍，其家已先出。帝乃令约拦行李，勿受惇气解机务章奏。
五月，甲辰，太白昼见。
庚戌，筑鄜延路金汤城。
癸亥，奉迁真宗神御于万寿观延圣殿。
建西安州及天都等砦。
是日，辽主谒乾陵。
乙丑，进章惇官五等，曾布三等，许将、蔡卞、黄履皆二等。
戊辰，诏：“朕阅陈次升任御史日章奏，观其微意，附会权臣，诋毁先帝。朕含容其过，委以谏职，复敢狃习故态，观望言事，久居其位，殊无小补。可罢职，与远小监当。”乃责监全州盐酒税。
辽以南府宰相额特勒兼西北路招讨使、禁军都统。
己巳，辽主驻沿柳湖。
六月，庚辰，赐熙河兰会路新砦名会川城。
甲申，辽以知右伊勒希巴萧药师努为南面林牙兼知契丹行宫都部署事。
甲午，赐环庆路之字平曰龙平关。
乙未，五国部长朝于辽。
戊戌，筑定边、白豹城讫工，合门使张存等，转官、赐金帛有差。
准布贡于辽。
己亥，河决内黄口，东流断绝。
辽以兴圣宫使耶律萨嘉努为右伊勒希巴。
秋，七月，壬寅朔，惕德部长贡于辽。
庚戌，河北河涨，没民田庐，遣官赈之。
辛亥，辽主如大牢古山。
己未，诏水部员外郎曾孝广诣河北路相度措置河事。孝广尝为水官，不主东流，故特遣之。
邈川首领辖戬，性嗜杀，部族携贰。大酋森摩沁展等有异志，以辖戬季父索诺木丹津雄武，谮杀之，其党皆死。独峞酋沁罗结得逃，以董戬疏族实巴衮居陇逋部，河南诸羌多附之，乃往依焉，遂奉实巴衮之子巴勒藏据萨格城。辖戬攻杀巴勒藏，沁罗结奔河州，说洮西安抚使王赡以取青唐之策。赡言于朝，章惇许之，赡引兵趋邈川。丙寅，钦彪阿成以城降，赡留屯之。
先是蹇序辰言：“请将六曹诸司自元丰八年四月以来应改更法度言涉讥讪者，尽数检阅，随事编数，并着所任官姓名具册申纳三省。”李积中亦以为言。三省不行，逾半年矣，至是乃复检举降诏，意欲有所罗织故也。
八月，壬申，知河南府盛陶改知和州，以言者论其元佑中诋诬先烈，排毁旧弼也。
癸酉，章惇等进《新修敕令式》。惇读于帝前，其间有元丰所无而用《元佑敕令》修立者，帝曰：“元佑亦有可取乎？”惇等对曰：“取其善者。”
甲戌，太原地震。
诏：“大河水势十分北流，将河事付转运司，责州县共力救护北流堤岸。”
戊寅，皇子生，贤妃刘氏产也。
乙酉，赐熙河路缗钱百万，抚绥部族。
丁亥，城会州。元丰中，虽加兰会与熙河为一路，而会州实未复。至是始城之，以西安城北六砦隶焉。
辖戬自知其下多叛，乃脱身自青唐诣河州，降于王赡，诏胡宗回为熙河经略使以节制之。
癸巳，太白昼见。
甲午，建葭芦砦为晋宁军。
九月，庚子朔，夏人来谢罪。
辛丑，左司谏王祖道言：“全河北流，淹没有户田苗，请先正吴安持、郑佑、李仲、李伟之罪，投之远方，以明先帝北流之志。”诏令工部检详东流建议及董役之人，以名闻奏。
癸卯，命御史检点三省、枢密院，并依元丰旧制。
甲辰，幸储祥宫。
乙巳，幸醴泉观。
丁未，诏立贤妃刘氏为皇后。
孟后既废，章惇与内侍郝随、刘友端相结，请妃正位中宫。时帝未有储嗣，会妃生子，帝大喜，遂立之。
戊午，通判潭州毕渐言：“应元佑中诸路所立碑刻纪事等，请悉令碎毁。”从之。
己未，青唐酋隆赞以城降。
壬戌，雨，罢秋宴。
甲子，右正言邹浩除名，新州羁管。
时章惇独相用事，浩上章露劾，数其不忠侵上之罪，未报而刘后立。浩上疏曰：“臣闻天下之与后，犹日之与月，阴之与阳，相须而成；则立后以配天子，安得不审！今陛下为天下择母，而所立乃贤妃刘氏，一时公议，莫不疑惑，诚以国家自有仁祖故事，不可不遵用之耳。盖皇后郭氏与美人尚氏争宠致罪，仁祖既废后，不旋踵并斥美人，所以示至公也。及立后，则不选于嫔妃而卜于贵族，所以远嫌，为万世法也。陛下之废孟氏，与郭氏无以异。然孟氏之罪，未尝付外杂治，果与贤妃争宠而致罪乎？世不得而知世；果不与贤妃争宠而致罪乎？世亦不得而知也。若与贤妃争宠而致罪，则并斥美人以示至公，有仁祖故事存焉，二者必居一于此矣。孟氏罪废之初，天下孰不疑贤妃所为？及读诏书有别选贤族之语，又闻陛下临朝慨叹，以为国家不幸，于是天下始释然不疑。今竟立之，岂不上累圣德？臣观白麻所言，不过称其有子，及引永平、祥符事以为证。臣请论其所以然。若曰有子可以为后，则永平贵人朱尝有子，所以立者，以德冠後宫故也；祥符德妃亦未尝有子，所以立者，以钟英甲族故也。又况贵人实马援之女，德妃无废后之嫌，迥与今日事体不同。顷年冬，妃从享景灵宫，是日雷变甚异；今宣制之後，霖雨飞雹，自奏告天地宗庙以来，阴淫不止；天意昭然。望不以一时改命为甚难，而以万世公议为足畏，追停册礼，别选贤族，如初诏施行。”帝谓浩曰：“此亦祖宗故事，岂独朕邪！”对曰：“祖宗大德，可法者多矣，陛下不之取而效其小疵，臣恐后世之责人无已者纷纷也。”帝变色，犹不怒；明日，章惇入对，极诋浩狂妄，遂有此责。章留中不下。
尚书右丞黄履言：“浩犯颜纳忠，不宜遽斥之死地。”坐罢，知亳州。
初，阳翟田昼，议论慷慨，与浩以气节相激厉。浩除正言，昼适监广利门，往见浩，问曰：“平日与君相许者何如？今君为何官？”浩谢曰；“上遇群臣，未尝假以辞色，独于浩差若相喜。天下事固不胜言，意欲待深相信而后发，贵有益也。”昼然之。既而谢病归里，邸状报立后，昼谓人曰：“志完不言，可以绝交矣！”志完，浩字也。浩得罪，昼迎诸涂，二人流连三日。临别，浩出涕，昼正色责之曰：“使志完隐默官京师，遇寒疾不汗，五日死矣，岂独岭海之外能死人哉！愿君毋以此举自满，士所当为者，未止此也。”浩茫然自失，叹曰：“君之赠我厚矣！”
浩之将论事也，以告其友宗正寺簿仙游王回，回曰：“事有大于此者乎？子虽有亲，然移忠为孝，亦太夫人素志也。”及浩南迁，人莫敢顾，回敛交游钱与浩治装，往来经理，且慰安其母。逻者以闻，逮诣诏狱，众为之惧，回居之晏如。御史诘之，回曰：“实尝预谋，不敢欺也。”因诵浩所上章，几二千言。狱上，除名停废，回即徒步出都门，行数十里，其子追及，问以家事，不答。
丙寅，御文德殿，册皇后。
闰月，庚午朔，朝请郎贾易特授保静军司马，邵州安置；以在元佑中任台谏，羽翼权臣，诬谤先猷故也。
癸酉，置律学博士员。
诏详议庙制。
辖戬既降于王赡，而赡与总管王愍争功，交讼于朝。于是青唐大酋森摩沁展迎实巴衮入城，立玛尔戬之子隆赞为主，其势复张。辖戬大惧，自髡为僧以祈免。熙河帅胡宗回督赡进师，赡急攻，隆赞及森摩沁展等皆出降，赡入据其城。诏青唐为鄯州、陇右节度；邈川为湟州，宗哥城为龙支城，并隶陇右。命王赡知鄯州，王厚知湟州。
丙子，辽主驻独卢金。
戊寅，以廓州为宁砦城。
丙戌，梁州团练使仲忽进古方鼎，识曰“鲁公作文王尊彝”。
甲午，荧惑犯太微垣左执法。
乙未，皇子薨，追赐名茂，赠越王，谥曰冲献。
辽招讨使额特勒讨西北边部之为寇者，俘获甚众，获马驼牛羊各数万。
冬，十月，庚戌，集贤殿修撰文及甫落职，知均州，依吕大防例，不得引用期数赦恩叙复。
壬子，诏河北大名二十二州军置马步军指挥，以广威、保捷为名。
丁巳，辽额特勒奏西北边之捷。
丙寅，辽以同知南京留守事萧德勒岱知北院枢密使事。
戊辰，辽赈辽州饥，仍免租赋。
十一月，甲戌，辽赈南北二纠。
丁亥，诏以绥德城为绥德军。
壬辰，诏：“河北黄河退滩地，听民耕垦，免租税三年。”
乙未，诏：“诸州置教授者，依太学三舍法考选生徒，升补悉如太学三舍法。州许补上舍一人，内舍二人，岁贡之。其上舍附太学外舍，试中，补内舍，三试不升，遣还其州。其内舍免试补太学外舍生。”
十二月，庚子，夏人屡败，遣其臣令能威明结等来谢罪，且进誓表。诏许其通好，岁赐如旧。自是西垂民少安。
壬戌，水部员外郎曾孝广言：“大河见行滑州、通利军之间，苏村埽今年两经危急。请自此埽危急处，候来年水发之时，乘势开埽，导河使之北行，以遂其性，下合内黄县西行河道，永久为便。”从之。
甲子，辽以参知政事赵孝严为汉人行宫都部署，以汉人行宫都部署梁援为辽兴军节度使，以枢密直学士耶律俨参知政事。
是岁，夏改元永安。